b'\n_START_ARTICLE_\nPaisatge nil\xc3\xb2tic\n_START_PARAGRAPH_\nEl paisatge nil\xc3\xb2tic \xc3\xa9s qualsevol representaci\xc3\xb3 de paisatges que imita o s\'inspira en el riu Nil d\'Egipte. El terme va sorgir per designar principalment aquells paisatges creats fora d\'Egipte, especialment a l\'Egeu, tot i que es fa servir de vegades per referir-se a escenes de cacera i pesca de l\'art egipci. Un paisatge nil\xc3\xb2tic \xc3\xa9s una escena fluvial amb moltes i abundoses plantes i vida animal, especialment nadiues d\'Egipte. Hi ha elements iconogr\xc3\xa0fics t\xc3\xadpics, com ara papirs, palmeres, peixos i ocells aqu\xc3\xa0tics, i en alguns casos felins, micos, i cocodrils._NEWLINE_Les proves arqueol\xc3\xb2giques donen fe de representacions del Nil en tombes eg\xc3\xadpcies en \xc3\xa8poques tan primerenques com en el per\xc3\xadode predin\xc3\xa0stic. Les escenes nil\xc3\xb2tiques varen seguir sent populars durant els imperis Baix i Mitj\xc3\xa0, i varen florir durant l\'Imperi Nou. Foren particularment rellevants les pintures de paisatges en tombes de la dinastia XVIII. Els paisatges nil\xc3\xb2tics foren adaptats per primer cop fora d\'Egipte a l\'Egeu, especialment en l\'art de la civilitzaci\xc3\xb3 minoica. El tema va viure un renaixement en l\'Imperi Rom\xc3\xa0, quan les escenes nil\xc3\xb2tiques varen esdevenir un motiu habitual en els mosaics._NEWLINE_La producci\xc3\xb3 de paisatges nil\xc3\xb2tics, aix\xc3\xad com la seva iconografia i interpretacions dep\xc3\xa8n de la proced\xc3\xa8ncia de l\'obra i de la cultura en qu\xc3\xa8 fou produ\xc3\xafda, per\xc3\xb2 moltes de les escenes en el seu conjunt destaquen i celebren l\'esplendor de la natura.\n_START_SECTION_\nIconografia\n_START_PARAGRAPH_\nLa caracter\xc3\xadstica m\xc3\xa9s important d\'un paisatge nil\xc3\xb2tic \xc3\xa9s la representaci\xc3\xb3 riberenca, que \xc3\xa9s la base per qualssevol altres representacions de vida vegetal i animal. Les crescudes anuals del Nil foren, a Egipte, no nom\xc3\xa9s la font pels seus cultius i per la seva antiga civilitzaci\xc3\xb3, sin\xc3\xb3 que tamb\xc3\xa9 els varen proveir d\'un calendari c\xc3\xadclic. Gran part de la continu\xc3\xaftat d\'Egipte en l\'antiguitat, tant de la seva societat com del seu art, \xc3\xa9s basada en la relaci\xc3\xb3 de la gent amb el Nil. _NEWLINE_Els paisatges nil\xc3\xb2tics s\xc3\xb3n plens d\'abundosa vida animal i vegetal. Els pigments blau i verd sovint dominen l\'escena. Les plantes de papir i les palmeres s\xc3\xb3n les m\xc3\xa9s caracter\xc3\xadsticament reconeixibles, tot i que hi ha altres plantes molt minuciosament pintades i tamb\xc3\xa9 identificables. Tamb\xc3\xa9 s\'hi representen animals, que canvien depenent de l\'escena espec\xc3\xadfica de qu\xc3\xa8 es tracti. Hi ha moltes varietats de peixos i ocells aqu\xc3\xa0tics, i les representacions de cacera o pesca normalment inclouen gats. Altres paisatges, especialment els de fora d\'Egipte, inclouen animals ex\xc3\xb2tics, com ara micos i cocodrils, i de vegades criatures fant\xc3\xa0stiques o monstres com ara grius i esfinxs.\n_START_SECTION_\nPaisatges nil\xc3\xb2tics a Egipte\n_START_PARAGRAPH_\nEl concepte "paisatge nil\xc3\xb2tic" es fa servir en estudis egipcis per descriure les escenes en pintures de tombes en qu\xc3\xa8 el mort est\xc3\xa0 ca\xc3\xa7ant i pescant. Aquestes escenes emfatitzen la posici\xc3\xb3 d\'elit i la import\xc3\xa0ncia del mort, que conquereix la natura i domina el paisatge, participant en activitats reservades a les classes elevades. Moltes escenes s\xc3\xb3n sim\xc3\xa8triques, amb la imatge del mort repetida, primer ocupat ca\xc3\xa7ant ocells i posteriorment arponejant peixos. Els ocells i els peixos sovint s\xc3\xb3n representats en gran nombre, i s\xc3\xb3n capturats f\xc3\xa0cilment pel mort, que es representa literalment volant-hi al voltant, o nedant amb l\'arp\xc3\xb3. Aquest home es mostra en una posici\xc3\xb3 de total control sobre la natura, amb el m\xc3\xb3n natural al servei de la seva exist\xc3\xa8ncia._NEWLINE_Tot i que aquestes escenes tenien una tradici\xc3\xb3 de segles d\'antiguitat, varen esdevenir encara m\xc3\xa9s populars a la dinastia XVIII de l\'Imperi Nou, amb exemples prominents d\'aquestes escenes descoberts en tombres de la necr\xc3\xb2poli de la vella Tebes, a la Vall dels Reis. Art\xc3\xadsticament les escenes es caracteritzen per la sensaci\xc3\xb3 de moviment i vivacitat que no es veuen normalment en massa obres eg\xc3\xadpcies, les quals durant segles retrataven figures i criatures est\xc3\xa0tiques o estoiques. Es para molta atenci\xc3\xb3 als detalls discernibles en la representaci\xc3\xb3 real\xc3\xadstica de plantes individuals i esp\xc3\xa8cies animals. La varietat s\'explica mitjan\xc3\xa7ant aquests curosos detalls i caracteritzacions individualitzades.\n_START_SECTION_\nPaisatges nil\xc3\xb2tics a l\'Egeu\n_START_PARAGRAPH_\nEscenes de rius suggerint el m\xc3\xb3n natural i la seva vegetaci\xc3\xb3 exuberant van comen\xc3\xa7ar a apar\xc3\xa8ixer fora d\'Egipte de manera contempor\xc3\xa0nia a la dinastia 18, essent la primera evid\xc3\xa8ncia uns fragments de fresc d\'origen minoic. La versi\xc3\xb3 egea del paisatge nil\xc3\xb2tic ret\xc3\xa9 molts dels elements iconogr\xc3\xa0fics claus de la versi\xc3\xb3 eg\xc3\xadpcia, per\xc3\xb2 els minoics sovint van convertir el propi paisatge en el tema de la composici\xc3\xb3, emfatitzant les plantes i la vida animal per sobre de les figures humanes, que sovint no s\xc3\xb3n ni representades. Les composicions s\xc3\xb3n caracter\xc3\xadstiques de l\'estil art\xc3\xadstic minoic, m\xc3\xa9s irregular i informal. L\'atenci\xc3\xb3 es centra en el detall i el color, en relaci\xc3\xb3 a les plantes i els animals, per\xc3\xb2 poques vegades sorgeixen patrons dibuixats amb precisi\xc3\xb3, mentre que el fons i l\'ajustament poden ser molt imaginatius. Hi ha frescos de deb\xc3\xb2, pintats en guix humid, fent que el color s\'adhereixi qu\xc3\xadmicament a la superf\xc3\xadcie, a difer\xc3\xa8ncia de les versions eg\xc3\xadpcies._NEWLINE_Els paisatges nil\xc3\xb2tics de l\'art minoic s\xc3\xb3n una evid\xc3\xa8ncia del contacte entre egipcis i minoics, tant mitjan\xc3\xa7ant el comer\xc3\xa7 com a trav\xc3\xa9s de l\'intercanvi d\'idees. Les plantes com el papir i els animals com els micos no s\xc3\xb3n nadius de Creta. Moltes de les esp\xc3\xa8cies animals i vegetals s\xc3\xb3n identificables, confirmant que els artistes no nom\xc3\xa9s havien parat atenci\xc3\xb3 als detalls, sin\xc3\xb3 que, molt probablement tamb\xc3\xa9, estaven familiaritzats amb aquestes esp\xc3\xa8cies, fos per examinaci\xc3\xb3 d\'una pintura eg\xc3\xadpcia o, el qu\xc3\xa8 \xc3\xa9s m\xc3\xa9s probable, mitjan\xc3\xa7ant el contacte directe amb aquestes criatures, plantes, i amb la cultura eg\xc3\xadpcia. _NEWLINE_A la "Casa dels frecos", situada prop del palau minoic de Knossos, es van descobrir uns fragments de frescos que representaven micos i ocells blaus, situats en un paisatge roc\xc3\xb3s amb un riu blau, juntament amb diversos tipus de plantes, entre les quals s\'inclou el papir. Aquesta escena ha estat catalogada com un paisatge nil\xc3\xb2tic per part dels arque\xc3\xb2legs i els historiadors de l\'art a causa de la inclusi\xc3\xb3 de micos balus i papir en un ambient riverenc._NEWLINE_Les excavacions practicades a Akrotiri, a l\'antiga illa de Thera (actualment Santor\xc3\xad), han preservat un gran nombre de frescos provinents de l\'edat de bronze. Una de les escenes representada a la "Casa Occidental", al mur oriental de l\'habitaci\xc3\xb3 5, ha estat catalogat com un paisatge nil\xc3\xb2tic. All\xc3\xad s\'hi representen una barreja d\'animals reals i imaginaris. Un grif vola al voltant del marge del riu; un gat salvatge persegueix \xc3\xa0necs; mentre que hi destaquen arbres de palmera. A difer\xc3\xa8ncia dels altres dos frescs de l\'habitaci\xc3\xb3, el paisatge nil\xc3\xb2tic no representa cap figura humana, a m\xc3\xa9s de no tenir cap narrativa evident, centrant-se en canvi en la vida salvatge i la naturalesa, glorificant el m\xc3\xb3n natural. L\'absc\xc3\xa8ncia de figures humanes en aquests paisatges nil\xc3\xb2tics minoics ha portat a molts arque\xc3\xb2legs a assumir la pres\xc3\xa8ncia d\'una deessa o divinitat associada a la naturalesa a la religi\xc3\xb3 minoica.'